Universis presentibus ac futuris ad quos presens carta pervenerit, ... Dei gratia abbas et conventus Cluniacensis, perpetuam in Christo salutem. Notum facimus universis et singulis, quod cum abbas et conventus Angeliacensis monasterii assignare nobis certo loco XXti marchas argenti redditus tenerentur ratione cujusdam compositionis dudum inter nostrum et Angeliacense monasteria celebrate, nec possint facile loco nobis utili dictum redditum assignare, Rollandus, tunc abbas, et conventus monasterii nostri, attendentes expedire utilitati ecclesie nostre quod pro dicto redditu pecuniam acciperent ad opus redditus loco sibi idoneo comparandi, dictum redditum XXti marcharum predictis abbati et conventui Sancti Johannis Angeliacensis sexdecim millium solidorum precio Turonensis monete vendiderunt. At cum dicti abbas et conventus non precium XVI milium solidorum solverent, et in solutione dicti redditus, pretextu dicte venditionis, aliquandiu cessavissent, asserentes se ad solutionem dicti redditus non teneri, eo quod, ut dicebant, in mora recipiendi precium fuissemus, et nos eos super hoc in causam auctoritate apostolica traxissemus, et fuisset inter nos et ipsos aliquandiu litigatum, ad ultimum nos attendentes quod pro predicto precio dictum redditum emere poteramus competenciori nobis loco quam possent dicti abbas et conventus Angeliacensis nobis assignare, dictum precium XVI millium solidorum ab eisdem pro dampnis et expensis ac de predictis que sustinuimus, eo quod in solutione precii et redditus cessaverant a venditionis tempore usque modo, dictam igitur vendicionem ob utilitatem monasterii nostri, ut dictum est, factam nos ratam et firmam habemus, et de dicto redditu viginti marcharum et dampnis, expensis, ac de predictis nobis plenarie satisfacto, sepe dictos abbatem et conventum Angeliacensem de predicto redditu ac precio XVIcim milium solidorum et dampnis ac expensis, ac aliis omnino, que occasione predictorum petebamus vel petere poteramus, quittavimus, reddentes eos sollempniter liberos et immunes, renunciantes expresse in hac parte omnibus instrumentis que de predicto redditu vel ejus dicto precio locuntur; renunciantes insuper omni auxilio juris canonici et civilis, et exceptioni pretii non soluti. Actum anno gratie Mº CCº XXXº quinto, mense aprili.